BREITHIÚNAS NA CÚIRTE (an Chéad Dlísheomra)
3 Aibreán 2025 (*)
(Tarchur chun réamhrialú – Daoine nádúrtha a chosaint i ndáil le sonraí pearsanta a phróiseáil – Rialachán (AE) 2016/679 – Airteagal 4 – Sainmhínithe – Airteagal 6 – Dleathacht na próiseála – Airteagal 86 – Rochtain phoiblí ar dhoiciméid oifigiúla – Sonraí a bhaineann le hionadaí duine dhlítheanaigh – Cásdlí cúirte náisiúnta lena bhforchuirtear oibleagáid an t‑ábhar sonraí a chur ar an eolas agus dul i gcomhairle leis sula nochtfar doiciméid oifigiúla ina bhfuil na sonraí sin)
I gCás C‑710/23,
IARRAIDH ar réamhrialú faoi Airteagal 267 CFAE ón Nejvyšší správní soud (an Chúirt Riaracháin Uachtarach, Poblacht na Seice), trí bhreith an 1 Samhain 2023, a fuarthas ag an gCúirt Bhreithiúnais an 22 Samhain 2023, sna himeachtaí idir
L. H.
v
Ministerstvo zdravotnictví,
tugann AN CHÚIRT (an Chéad Dlísheomra),
agus í comhdhéanta mar seo a leanas: F. Biltgen, Uachtarán an Dlísheomra, T. von Danwitz (Rapóirtéir), Leas-Uachtarán na Cúirte Breithiúnais, A. Kumin, I. Ziemele agus S. Gervasoni, Breithiúna,
Abhcóide Ginearálta: J. Richard de la Tour,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Rialtas na Seice, ag L. Březinová, M. Smolek agus J. Vláčil, i gcáil Gníomhairí,
–        an Coimisiún Eorpach, ag A. Bouchagiar agus P. Ondrůšek, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1        Baineann an iarraidh ar réamhrialú le léiriú ar Airteagal 4(1) agus ar Airteagal 6(1)(c) agus (e) de Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n‑aisghairtear Treoir 95/46/CE (an Rialachán Ginearálta maidir le Cosaint Sonraí) (IO 2016 L 119, lch. 1, ‘RGCS’).
2        Rinneadh an iarraidh seo in imeachtaí idir L. H. agus an Ministerstvo zdravotnictví (an Aireacht Sláinte, Poblacht na Seice) maidir leis an gcinneadh a rinne an Aireacht gan faisnéis áirithe a bhaineann le hionadaithe daoine dlítheanacha dá dtagraítear i gconarthaí chun tástálacha scagtha COVID-19 a cheannach, agus i ndeimhnithe a bhaineann leis na tástálacha sin a nochtadh do L. H..
An dlí lena mbaineann
Dlí an Aontais Eorpaigh
3        Foráiltear le haithrisí 1, 4, 10, 14 agus 154 de RGCS:
‘(1)      Ceart bunúsach is ea cosaint daoine nádúrtha i ndáil le próiseáil sonraí pearsanta. In Airteagal 8(1) den Chairt um Chearta Bunúsacha an Aontais Eorpaigh (‘an Chairt’) agus in Airteagal 16(1) [CFAE], foráiltear go bhfuil ag gach duine an ceart go ndéanfar na sonraí pearsanta a bhaineann leis nó léi a chosaint.
[...]
(4)      Ba cheart an phróiseáil a dhéantar ar shonraí pearsanta a cheapadh ar chaoi agus go rachadh sí chun leas an duine. Ní ceart glan é an ceart go ndéanfaí sonraí pearsanta a chosaint; ní mór é a mheas i bhfianaise na feidhme atá aige sa tsochaí agus é a chothromú i gcoinne cearta bunúsacha eile, i gcomhréir le prionsabal na comhréireachta. Sa Rialachán seo urramaítear na cearta bunúsacha uile agus comhlíontar na saoirsí agus na prionsabail a aithnítear sa Chairt mar a chumhdaítear sna Conarthaí iad, go háirithe urraim ar an saol príobháideach agus saol an teaghlaigh, ar an áit chónaithe agus ar chumarsáidí, urraim ar chosaint sonraí pearsanta do dhéanamh, an tsaoirse smaoinimh, coinsiasa agus reiligiúin, an tsaoirse chun tuairimí a nochtadh agus faisnéis a fháil, an tsaoirse chun gnó a sheoladh, an ceart chun leigheas éifeachtach agus chun triail chóir a fháil, agus an ceart i leith éagsúlacht chultúrtha, reiligiúnach agus teanga.
[...]
(10)      Chun leibhéal comhsheasmhach cosanta agus ardleibhéal cosanta a áirithiú do dhaoine nádúrtha agus chun na bacainní ar shreabhadh sonraí pearsanta laistigh den Aontas a bhaint, ba cheart an leibhéal céanna cosanta a bheith i ngach Ballstát do chearta agus saoirsí daoine nádúrtha i ndáil le próiseáil sonraí den sórt sin. Ba cheart a áirithiú go gcuirtear na rialacha maidir le cosaint ceart bunúsach agus saoirsí bunúsacha daoine nádúrtha i bhfeidhm go comhsheasmhach agus go haonchineálach ar fud an Aontais i ndáil le sonraí pearsanta a phróiseáil. Maidir le sonraí pearsanta a phróiseáil chun go gcomhlíonfaí oibleagáid dhlíthiúil, chun cúram a chur i gcrích a dhéantar ar mhaithe le leas an phobail nó i bhfeidhmiú údaráis oifigiúil atá dílsithe don rialaitheoir, ba cheart cead a bheith ag na Ballstáit forálacha náisiúnta a choimeád nó a thabhairt isteach chun cur i bhfeidhm na rialacha atá sa Rialachán seo a shonrú tuilleadh. [...] Sa mhéid sin, ní eisiann an Rialachán seo dlí Ballstáit lena leagtar amach na dálaí le haghaidh cásanna sonracha próiseála, lena n‑áirítear na coinníollacha a chinneadh ar bhealach níos cruinne faoina bhfuil an phróiseáil a dhéantar ar shonraí pearsanta dlíthiúil.
[...]
(14)      Ba cheart feidhm a bheith ag an gcosaint a bhfuil foráil déanta ina leith sa Rialachán seo maidir le daoine nádúrtha, is cuma cén náisiúntacht atá acu nó cén áit a bhfuil cónaí orthu, i ndáil leis an bpróiseáil a dhéantar ar a sonraí pearsanta. Ní chumhdaítear leis an Rialachán seo an phróiseáil a dhéantar ar shonraí pearsanta a bhaineann le daoine dlítheanacha agus go háirithe le gnóthais a bhfuil pearsantacht dhlíthiúil acu, lena n‑áirítear ainm agus foirm an duine dhlítheanaigh agus sonraí teagmhála an duine dhlítheanaigh.
[...]
(154)      Leis an Rialachán seo is féidir prionsabal na rochtana poiblí ar dhoiciméid oifigiúla a chur san áireamh agus an Rialachán á chur i bhfeidhm. Féadfar rochtain phoiblí ar dhoiciméid oifigiúla a mheas mar bheith chun leas an phobail. Ba cheart d’údarás poiblí nó do chomhlacht poiblí bheith in ann na sonraí pearsanta atá i ndoiciméid atá i seilbh an údaráis sin nó an chomhlachta sin a nochtadh go poiblí má fhoráiltear don nochtadh sin le dlí an Aontais nó le dlí Ballstáit a bhfuil an t‑údarás poiblí nó an comhlacht poiblí faoina réir. Le dlíthe den sórt sin, ba cheart an rochtain phoiblí ar dhoiciméid oifigiúla agus athúsáid fhaisnéis na hearnála poiblí a thabhairt chun réitigh leis an gceart go ndéanfar sonraí pearsanta a chosaint agus, dá bhrí sin, féadfar foráil a dhéanamh leo don tabhairt chun réitigh is gá leis an gceart go ndéanfar sonraí pearsanta a chosaint de bhun an Rialacháin seo. Sa chomhthéacs sin, ba cheart na húdaráis uile agus na comhlachtaí eile a chumhdaítear le dlí Ballstáit maidir le rochtain phoiblí ar dhoiciméid a áireamh sa tagairt d’údaráis phoiblí agus do chomhlachtaí poiblí. [...]’
4        Foráiltear don mhéid seo a leanas in Airteagal 1(2) de RGCS, dar teideal ‘Ábhar agus cuspóirí’:
‘Leis an Rialachán seo, cosnaítear cearta bunúsacha agus saoirsí bunúsacha daoine nádúrtha agus go háirithe a gceart go ndéanfar sonraí pearsanta a chosaint.’
5        De réir Airteagal 4 de RGCS, dar teideal ‘Sainmhínithe’:
‘Chun críocha an Rialacháin seo, tá feidhm ag na sainmhínithe seo a leanas:
(1)      ciallaíonn “sonraí pearsanta” aon fhaisnéis a bhaineann le duine nádúrtha sainaitheanta nó in‑sainaitheanta (“ábhar sonraí”); is é is duine nádúrtha in‑sainaitheanta ann duine is féidir a shainaithint, go díreach nó go hindíreach, go háirithe trí thagairt a dhéanamh d’aitheantóir amhail ainm, uimhir aitheantais, sonraí suímh, aitheantóir ar líne nó ceann amháin nó níos mó de na tosca a bhaineann go sonrach le céannacht fhisiceach, fhiseolaíoch, ghéiniteach, mheabhrach, eacnamaíoch, chultúrtha nó shóisialta an duine nádúrtha sin;
(2)      ciallaíonn “próiseáil” aon oibríocht nó aon sraith d’oibríochtaí a dhéantar ar shonraí pearsanta nó ar shraitheanna de shonraí pearsanta, trí mhodhanna uathoibrithe nó trí mhodhanna eile, amhail bailiú, taifeadadh, eagrú, struchtúrú, stóráil, oiriúnú nó athrú, aisghabháil, ceadú, úsáid, nochtadh trí tharchur, trí scaipeadh nó trí chur ar fáil ar bhealach eile, ailíniú nó comhcheangal, srianadh, léirscriosadh nó díothú;
[...]’
6        Foráiltear le hAirteagal 5 de RGCS, dar teideal ‘Prionsabail a bhaineann le próiseáil sonraí pearsanta’:
‘(1)      Maidir le sonraí pearsanta:
(a)      déanfar iad a phróiseáil ar bhealach atá dleathach, cothrom agus trédhearcach i ndáil leis an ábhar sonraí (“dlíthiúlacht, cothroime agus trédhearcacht”);
[...]’
7        Foráiltear le hAirteagal 6 de RGCS, dar teideal ‘Dleathacht na próiseála’:
‘(1)      Ní bheidh an phróiseáil dleathach ach amháin má tá feidhm, agus a mhéid atá feidhm, le ceann díobh seo a leanas ar a laghad:
(a)      tá toiliú tugtha ag an ábhar sonraí a shonraí pearsanta nó a sonraí pearsanta a phróiseáil chun ceann amháin nó níos mó de chríocha sonracha;
(b)      is gá an phróiseáil a dhéanamh chun conradh ar páirtí ann an t‑ábhar sonraí a chomhlíonadh nó chun bearta a dhéanamh arna iarraidh sin ag an ábhar sonraí sula ndéanfaidh sé nó sí conradh;
(c)      is gá an phróiseáil a dhéanamh chun oibleagáid dhlíthiúil a bhfuil an rialaitheoir faoina réir a chomhlíonadh;
(d)      is gá an phróiseáil a dhéanamh chun leasanna ríthábhachtacha an ábhair sonraí nó duine nádúrtha eile a chosaint;
(e)      is gá an phróiseáil a dhéanamh chun cúram a chur i gcrích a dhéantar ar mhaithe le leas an phobail nó i bhfeidhmiú údaráis oifigiúil atá dílsithe don rialaitheoir;
(f)      is gá an phróiseáil a dhéanamh chun críocha na leasanna dlisteanacha atá á saothrú ag an rialaitheoir nó ag tríú páirtí, seachas i gcás ina mbeidh sáraíocht ag na leasanna sin ar leasanna nó ar chearta bunúsacha agus ar shaoirsí bunúsacha an ábhair sonraí, lena gceanglaítear go ndéanfar sonraí pearsanta a chosaint, go háirithe más leanbh é an t‑ábhar sonraí.
[...]
(2)      Féadfaidh na Ballstáit forálacha níos sonraí a choimeád ar bun nó a thabhairt isteach chun cur i bhfeidhm rialacha an Rialacháin seo a oiriúnú i ndáil le próiseáil chun pointe (c) agus pointe (e) de mhír 1 a chomhlíonadh trí chinneadh níos cruinne a dhéanamh maidir le ceanglais shonracha don phróiseáil agus do na bearta eile chun próiseáil dhleathach agus chothrom a áirithiú lena n‑áirítear le haghaidh cásanna sonracha próiseála eile dá bhforáiltear i gCaibidil IX.
(3)      Déanfar an bunús don phróiseáil dá dtagraítear i bpointe (c) agus i bpointe (e) de mhír 1 a leagan síos leis an méid seo a leanas:
(a)      dlí an Aontais, nó
(b)      dlí Ballstáit a bhfuil an rialaitheoir faoina réir.
Cinnfear críoch na próiseála sa bhunús dlí sin nó, maidir leis an bpróiseáil dá dtagraítear i bpointe (e) de mhír 1, beidh ga léi le haghaidh cúram a chur i gcrích a dhéantar ar mhaithe le leas an phobail nó i bhfeidhmiú údaráis oifigiúil atá dílsithe don rialaitheoir. Féadfaidh forálacha sonracha a bheith sa bhunús dlí sin chun cur i bhfeidhm rialacha an Rialacháin seo a oiriúnú, lena n‑áirítear na coinníollacha ginearálta lena rialaítear dlíthiúlacht na próiseála sonraí ag an rialaitheoir; na cineálacha sonraí atá faoi réir a bpróiseála; na hábhair sonraí lena mbaineann; na heintitis a bhféadfar na sonraí pearsanta a nochtadh dóibh agus na críocha ar chucu a bhféadfar iad a nochtadh dóibh; an teorannú de réir cuspóra; tréimhsí stórála; agus oibríochtaí próiseála agus nósanna imeachta próiseála, lena n‑áirítear bearta chun próiseáil dhleathach agus chothrom a áirithiú, amhail iad sin do staideanna sonracha próiseála eile dá bhforáiltear i gCaibidil IX. Comhlíonfaidh dlí an Aontais nó dlí Ballstáit cuspóir a bhaineann le leas an phobail agus beidh sé i gcomhréir leis an aidhm dhleathach atá á saothrú.
[...]’
8        In Airteagal 86 de RGCS, dar teideal ‘Próiseáil agus rochtain phoiblí ar dhoiciméid oifigiúla’, i gCaibidil IX den Rialachán sin, leagtar síos na forálacha maidir le cásanna sonracha próiseála. Sonraítear mar seo a leanas san Airteagal sin:
‘Maidir le sonraí pearsanta atá i ndoiciméid oifigiúla a bhfuil seilbh ag údarás poiblí nó ag comhlacht poiblí nó comhlacht príobháideach orthu chun cúram a chur i gcrích a dhéantar ar mhaithe le leas an phobail, féadfaidh an t‑údarás nó an comhlacht iad a nochtadh, i gcomhréir le dlí an Aontais nó le dlí Ballstáit a bhfuil an t‑údarás poiblí nó an comhlacht faoina réir, chun réiteach a dhéanamh idir rochtain phoiblí ar dhoiciméid oifigiúla agus an ceart go ndéanfar sonraí pearsanta a chosaint de bhun an Rialacháin seo.’
Dlí Phoblacht na Seice
9        Le zákon č. 106/1999 Sb., o svobodném přístupu k informacím (Dlí Uimh. 106/1999 maidir le saor-rochtain ar fhaisnéis), forchuirtear oibleagáid ar údaráis phoiblí faisnéis a nochtadh don duine nádúrtha nó dlítheanach arna iarraidh sin.
10      Faoi § 8a(1) den dlí sin, ní fhéadfaidh an páirtí atá freagrach as faisnéis a sholáthar faisnéis a bhaineann le pearsantacht, le réimse pearsanta, le saol príobháideach agus le sonraí pearsanta duine nádúrtha a nochtadh ach amháin i gcomhréir leis na rialacha lena rialaítear cosaint na faisnéise sin.
An díospóid sna príomhimeachtaí agus na ceisteanna a tharchuirtear le haghaidh réamhrialú
11      Chuir L. H. iarraidh faoi bhráid na hAireachta Sláinte ar fhaisnéis maidir le sainaithint daoine a shínigh conarthaí chun tástálacha scagtha COVID-19 arna dtabhairt i gcrích ag an aireacht sin a cheannach, chomh maith le deimhnithe a bhaineann leis na tástálacha sin agus lena léirítear go bhféadfar iad a úsáid ar chríoch an Aontais Eorpaigh.
12      Dheonaigh an aireacht sin iarratas L. H. i bpáirt dó agus sheol sí na deimhnithe a bhaineann leis na tástálacha sin chuige, ag baint amach na faisnéise a bhaineann leis na daoine nádúrtha a shínigh na deimhnithe sin thar ceann na ndaoine dlítheanacha lena mbaineann, lena n‑áirítear céadainm, sloinne, síniú agus post na ndaoine nádúrtha sin agus, i gcásanna áirithe, seoladh ríomhphoist, uimhir theileafóin agus suíomh gréasáin na ndaoine dlítheanacha sin. Ba é an chúis a úsáideadh chun údar a thabhairt le baint amach na faisnéise sin ná sonraí pearsanta na ndaoine nádúrtha dá dtagraítear sna deimhnithe sin a chosaint, i gcomhréir le ceanglais RGCS.
13      Thionscain L. H. caingean le haghaidh neamhniú chinneadh na hAireachta Sláinte an fhaisnéis sin a nochtadh os comhair an Městský soud v Praze (Cúirt Chathrach Phrág, Poblacht na Seice) a mhéid a bhain sí an fhaisnéis sin amach. Sheas an chúirt leis an gcaingean sin, agus chinn sí nach bhféadfadh an Aireacht diúltú, mar phrionsabal, faisnéis ar sonraí pearsanta í a nochtadh gan tuairim na n‑ábhar sonraí a chur ar an eolas ar dtús nó tuairim na n‑ábhar sonraí a fháil maidir leis an iarraidh ar nochtadh na sonraí sin, mar a fhoráiltear sa chásdlí náisiúnta ábhartha. De réir na cúirte sin, trí ghníomhú ar an mbealach sin, mhainnigh an Aireacht Sláinte, ar an gcéad dul síos, ábhair sonraí a aithint mar ‘pháirtithe sna himeachtaí’, de réir bhrí an dlí náisiúnta, agus, ar an dara dul síos, níor chomhlíon sí an caighdeán dlíthiúil riachtanach nár comhlíonadh aon cheann de na coinníollacha dlíthiúlachta dá dtagraítear in Airteagal 6(1) de RGCS.
14      Rinne an Aireacht Sláinte achomharc ar phointe dlí i gcoinne chinneadh an Městský soud v Praze (Cúirt Chathrach Phrág) os comhair an Nejvyšší správní soud (an Chúirt Riaracháin Uachtarach, Poblacht na Seice), arb í an chúirt a rinne an tarchur. De réir na hAireachta sin, ní fhéadfadh an mhainneachtain na daoine nádúrtha lena mbaineann a chur ar an eolas faoin iarraidh ar nochtadh na sonraí atá i gceist a bheith ina locht nós imeachta. Áitíonn an Aireacht go n‑oibríonn na daoine sin ón tSín agus ón Ríocht Aontaithe, i gcás ina bhfuil na daoine dlítheanacha a eisíonn na deimhnithe cláraithe, agus nach eol di sainchónaí na ndaoine sin. Dá bhrí sin, ní féidir leis an Aireacht iad a chur ar an eolas agus dul i gcomhairle leo maidir leis an ábhar sin.
15      Sa chomhthéacs sin, fiafraíonn an chúirt a rinne an tarchur, ar an gcéad dul síos, an ionann na sonraí atá i gceist sna príomhimeachtaí agus ‘sonraí pearsanta’ de réir bhrí Airteagal 4(1) de RGCS. I bhfianaise aithris 14 den Rialachán sin, ba mhian leis a mheas gurb ionann faisnéis den sórt sin agus sonraí a bhaineann le duine dlítheanach, nach dtagann faoi raon feidhme an Rialacháin sin. Tugann an chúirt sin faoi deara, áfach, go bhfuil cásdlí na Cúirte Breithiúnais i bhfabhar léiriú leathan ar an gcoincheap ‘sonraí pearsanta’, ar dá réir, dar léi, a thagann faisnéis a bhaineann le daoine nádúrtha in‑sainaitheanta, go háirithe ó chlárlann cuideachta, faoin gcoincheap sin.
16      Ar an dara dul síos, má mheasann an Chúirt Bhreithiúnais gur sonraí pearsanta iad na sonraí atá i gceist sna príomhimeachtaí, fiafraíonn an chúirt a rinne an tarchur an bhfuil an cásdlí náisiúnta ábhartha, lena gceanglaítear ar an rialaitheoir, a ndearnadh iarraidh ar nochtadh na sonraí sin, an t‑ábhar sonraí a chur ar an eolas agus dul i gcomhairle leis sula nochtfar na sonraí sin don iarratasóir ag luí le dlí an Aontais. Sonraíonn an chúirt a rinne an tarchur freisin go bhfuil feidhm ag an oibleagáid sin freisin i gcásanna nach n‑éilíonn RGCS féin toiliú an ábhair sonraí, eadhon i gcásanna seachas an cás dá dtagraítear in Airteagal 6(1)(a) de RGCS. Dá bhrí sin, téann an oibleagáid sin thar cheanglais RGCS agus, dá bhrí sin, fágann sí go bhféadfadh rochtain ar na sonraí atá i gceist a bheith níos deacra ná i mBallstáit eile. Ina theannta sin, i bhfianaise raon feidhme RGCS, dar leis an gcúirt a rinne an tarchur, bheadh sé deacair, mura mbeadh sé dodhéanta, an oibleagáid maidir le faisnéis agus comhairliúchán a dhéanamh roimh ré a chur i bhfeidhm go córasach, go háirithe maidir le comhaid a bhaineann le líon mór daoine atá bunaithe i dtíortha éagsúla.
17      Sna himthosca sin, chinn an Nejvyšší správní soud (an Chúirt Riaracháin Uachtarach, Poblacht na Seice) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘(1)      An ionann nochtadh céadainm, sloinne, síniú agus sonraí teagmhála duine nádúrtha mar ghníomhaire nó mar ionadaí atá freagrach as duine dlítheanach, a dhéantar go heisiach chun (duine atá údaraithe le hionadaíocht a dhéanamh ar) dhuine dlítheanach a shainaithint fós agus próiseáil sonraí pearsanta an duine nádúrtha lena mbaineann de bhun Airteagal 4(1) RGCS agus, dá bhrí sin, an dtagann a leithéid laistigh dá raon feidhme RGCS?
(2)      An féidir le dlí náisiúnta, lena n‑áirítear cásdlí socair, cur i bhfeidhm rialacháin de chuid an Aontais Eorpaigh atá infheidhme go díreach ag údarás riaracháin, eadhon Airteagal 6(1)(c) nó (e) RGCS, a dhéanamh coinníollach ar choinníollacha eile a chomhlíonadh, nach n‑eascraíonn as téacs an rialacháin féin, ach, mar sin féin, a leathnaíonn an leibhéal cosanta d’ábhar sonraí pearsanta, eadhon an oibleagáid ar údarás poiblí an duine is ábhar do na sonraí a chur ar an eolas roimh ré faoi iarratas arna chur isteach le haghaidh soláthar sonraí pearsanta do thríú páirtí?’
Breithniú ar na ceisteanna a tharchuirtear le haghaidh réamhrialú
An chéad cheist
18      Lena céad cheist, fiafraíonn an chúirt a rinne an tarchur, go bunúsach, an gá pointí 1 agus 2 d’Airteagal 4 de RGCS a léiriú sa chaoi gurb ionann céadainm, sloinne, síniú agus sonraí teagmhála duine nádúrtha a dhéanann ionadaíocht ar dhuine dlítheanach a nochtadh agus próiseáil sonraí pearsanta, fiú má dhéantar an nochtadh sin chun críche sainaithint an duine nádúrtha atá údaraithe chun gníomhú thar ceann an duine dhlítheanaigh sin, agus chun na críche sin amháin, a chumasú.
19      Mar réamhphointe, ba cheart a thabhairt faoi deara, de réir na faisnéise a chuir an chúirt a rinne an tarchur ar fáil, go bhfuil na daoine dlítheanacha a d’eisigh na deimhnithe atá i gceist sna príomhimeachtaí bunaithe i dtríú tíortha, eadhon an tSín agus an Ríocht Aontaithe. Cé go bhféadfadh na daoine dlítheanacha sin, faoi choinníollacha áirithe, a bheith faoi réir na rialacha maidir le nochtadh a leagtar síos le Treoir (AE) 2017/1132 ó Pharlaimint na hEorpa agus ón gComhairle an 14 Meitheamh 2017 maidir le gnéithe áirithe de dhlí na gcuideachtaí (IO 2017 L 169, lch. 46), go háirithe maidir le nochtadh éigeantach chéannacht na ndaoine dlítheanacha sin atá údaraithe chun ionadaíocht a dhéanamh ar na daoine dlítheanacha sin agus iad ag déileáil le tríú páirtithe, níl aon ní sna doiciméid atá os comhair na Cúirte Breithiúnais chun a léiriú go bhfuil an Treoir sin ábhartha sa chás seo.
20      Tar éis an réamhbharúil sin a thabhairt, ba cheart a mheabhrú, faoi Airteagal 4(1) de RGCS, go gciallaíonn ‘sonraí pearsanta’ ‘aon fhaisnéis a bhaineann le duine nádúrtha sainaitheanta nó in‑sainaitheanta’. Is éard is ‘duine inaitheanta nádúrtha’ ann, de réir bhrí na forála sin, ‘duine is féidir a shainaithint, go díreach nó go hindíreach, go háirithe trí thagairt a dhéanamh d’aitheantóir amhail ainm, uimhir aitheantais, sonraí suímh, aitheantóir ar líne nó ceann amháin nó níos mó de thosca a bhaineann go sonrach le céannacht fhisiceach, fhiseolaíoch, ghéiniteach, mheabhrach, eacnamaíoch, chultúrtha nó shóisialta an duine nádúrtha sin’.
21      De réir cásdlí socair, léiríonn úsáid na bhfocal ‘aon fhaisnéis’ sa sainmhíniú ar an gcoincheap ‘sonraí pearsanta’ san fhoráil sin cuspóir reachtóir an Aontais ciall leathan a thabhairt don choincheap sin, a d’fhéadfadh gach cineál faisnéise a chumhdach, idir fhaisnéis oibiachtúil agus fhaisnéis shuibiachtúil i bhfoirm tuairimí nó measúnaithe, ar choinníoll ‘go mbaineann’ siad leis an ábhar sonraí. Baineann faisnéis le duine nádúrtha sainaitheanta nó in‑sainaitheanta i gcás, mar gheall ar a hinneachar, a cuspóir nó a héifeacht go bhfuil baint aici le duine in‑sainaitheanta (breithiúnais an 7 Márta 2024, IAB Europe, C‑604/22, EU:C:2024:214, míreanna 36 agus 37, agus an 4 Deireadh Fómhair 2024, Agentsia po vpisvaniyata, C‑200/23, EU:C:2024:827, míreanna 130 agus 131 agus an cásdlí dá dtagraítear).
22      Dá bhrí sin, is ionann faisnéis a bhaineann le céannacht daoine nádúrtha sainaitheanta nó in‑sainaitheanta atá údaraithe, mar chomhlacht arna bhunú de bhun an dlí, nó mar chomhaltaí de chomhlacht den sórt sin, ionadaíocht a dhéanamh ar chuideachta agus iad ag déileáil le tríú páirtithe, agus ‘sonraí pearsanta’ de réir bhrí Airteagal 4(1) de RGCS. Ní chiallaíonn an fíoras go gcuirtear faisnéis ar fáil mar chuid de ghníomhaíocht ghairmiúil, nach gciallaíonn sé sin nach féidir í a shainiú mar shonraí pearsanta (féach, de réir analaí, breithiúnas an 9 Márta 2017, Manni, C‑398/15, EU:C:2017:197, míreanna 32 agus 34 agus an cásdlí dá dtagraítear).
23      Mar a thug an Coimisiún faoi deara, ní féidir an léiriú sin a chur ó bhail le haithris 14 de RGCS. Tagraíonn an dara habairt den aithris sin, inter alia, do ‘ainm’ agus ‘sonraí teagmhála’ an duine dhlítheanaigh, agus ní do shonraí teagmhála daoine nádúrtha atá ag gníomhú in ainm duine dhlítheanaigh nó thar a cheann.
24      Sa chás seo, ba cheart a thabhairt faoi deara gurb ionann céadainm agus sloinne duine nádúrtha shainaitheanta nó in‑sainaitheanta agus sonraí pearsanta de réir bhrí Airteagal 4(1), de RGCS. Is amhlaidh atá maidir le síniú duine nádúrtha (féach, chuige sin, breithiúnas an 4 Deireadh Fómhair 2024, Agentsia po vpisvaniyata, C‑200/23, EU:C:2024:827, mír 136).
25      Maidir leis na sonraí teagmhála eile atá i gceist sna príomhimeachtaí, is faoin gcúirt a rinne an tarchur atá sé a fháil amach, i bhfianaise an chásdlí dá dtagraítear i mír 21 den bhreithiúnas seo, an bhfuil na sonraí teagmhála sin nasctha le duine nádúrtha shainaitheanta nó in‑sainaitheanta.
26      Maidir leis an gcoincheap ‘próiseáil’, de réir bhrí Airteagal 4(2) de RGCS, sainmhínítear leis an bhforáil sin é mar ‘aon oibríocht nó aon sraith d’oibríochtaí a dhéantar ar shonraí pearsanta nó ar shraitheanna de shonraí pearsanta, trí mhodhanna uathoibrithe nó trí mhodhanna eile, amhail bailiú, taifeadadh, eagrú, struchtúrú, stóráil, oiriúnú nó athrú, aisghabháil, ceadú, úsáid, nochtadh trí tharchur, trí scaipeadh nó trí chur ar fáil ar bhealach eile, ailíniú nó comhcheangal, srianadh, léirscriosadh nó díothú’.
27      Dá bhrí sin, is léir ón bhfrása ‘aon oibríocht’ go raibh sé beartaithe ag an reachtóir raon feidhme leathan a thabhairt don choincheap sin, a chomhthacaíonn le cineál neamh-uileghabhálach na n‑oibríochtaí a liostaítear san fhoráil sin, a chuirtear in iúl leis an bhfrása ‘amhail’, lena n‑áirítear nochtadh trí tharchur, trí scaipeadh nó trí chur ar fáil ar bhealach eile, cibé acu trí mhodhanna uathoibrithe nó trí mhodhanna eile (féach, chuige sin, breithiúnas an 7 Márta 2024, Endemol Shine Finland, C‑740/22, EU:C:2024:216, míreanna 29 agus 30 agus an cásdlí dá dtagraítear).
28      In aon chás, níl aon rud i bhfoclaíocht Airteagal 4(2) de RGCS a thabharfadh le fios go raibh sé beartaithe ag reachtóir an Aontais na hoibríochtaí sin a aicmiú mar ‘phróiseáil’ de réir a gcuspóra.
29      Mar réamhphointe, ní mór a mheabhrú gurb é an cuspóir atá á shaothrú ag RGCS, mar a leagtar amach in Airteagal 1 agus in aithrisí 1 agus 10 de, ná, inter alia, ardleibhéal cosanta a áirithiú do chearta agus saoirsí bunúsacha daoine nádúrtha, agus go háirithe a gceart chun príobháideachta maidir le próiseáil sonraí pearsanta, mar atá cumhdaithe in Airteagal 8(1) den Chairt agus Airteagal 16(1) CFAE (féach, chuige sin, breithiúnas an 9 Eanáir 2025, Mousse, C‑394/23, EU:C:2025:2, mír 21 agus an cásdlí dá dtagraítear).
30      Sa chás seo, tagann nochtadh sonraí amhail céadainm, sloinne, síniú agus sonraí teagmhála duine nádúrtha a dhéanann ionadaíocht ar dhuine dlítheanach faoin gcoincheap ‘próiseáil’ de réir bhrí Airteagal 4(2) de RGCS. Mar is léir ó mhíreanna 27 go 29 den bhreithiúnas seo, ní bhaineann sé le hábhar, chun críocha a n‑aicmithe mar ‘phróiseáil’ de réir bhrí na forála sin, gurb é an t‑aon chuspóir atá le nochtadh sonraí den sórt sin duine nádúrtha atá údaraithe chun gníomhú thar ceann duine dhlítheanaigh a shainaithint.
31      I bhfianaise an mhéid sin thuas, is é an freagra ar an gcéad cheist nach mór Airteagal 4(1) agus (2) de RGCS a léiriú sa chaoi gurb ionann céadainm, sloinne, síniú agus sonraí teagmhála duine nádúrtha a dhéanann ionadaíocht ar dhuine dlítheanach a nochtadh agus próiseáil sonraí pearsanta. Níl sé ábhartha go ndéantar an nochtadh sin chun an duine nádúrtha atá údaraithe chun gníomhú thar ceann an duine dhlítheanaigh sin a shainaithint, agus chun na críche sin amháin.
An dara ceist
32      Lena dara ceist, fiafraíonn an chúirt a rinne an tarchur, go bunúsach, an gá Airteagal 6(1)(c) agus (e) de RGCS a léiriú sa chaoi go gcuirtear cosc leis ar chásdlí náisiúnta lena gceanglaítear ar rialaitheoir, ar údarás poiblí é atá freagrach as réiteach a dhéanamh idir rochtain phoiblí ar dhoiciméid oifigiúla agus an ceart go ndéanfar sonraí pearsanta a chosaint, an duine nádúrtha lena mbaineann a chur ar an eolas agus dul i gcomhairle leis sula nochtfar doiciméid oifigiúla ina bhfuil na sonraí sin.
33      I gcomhréir leis an gcuspóir atá á shaothrú ag RGCS, mar a mheabhraítear i mír 29 den bhreithiúnas seo é, ní mór d’aon phróiseáil sonraí pearsanta, inter alia, na prionsabail a bhaineann le próiseáil sonraí den sórt sin a leagtar amach in Airteagal 5 den Rialachán sin a chomhlíonadh agus na coinníollacha dlíthiúlachta a leagtar amach in Airteagal 6 den Rialachán sin a chomhlíonadh (breithiúnas an 9 Eanáir 2025, Mousse, C‑394/23, EU:C:2025:2, mír 22 agus an cásdlí dá dtagraítear).
34      I ndáil leis sin, foráiltear le hAirteagal 5(1)(a) de RGCS nach mór sonraí pearsanta a phróiseáil ar bhealach atá dleathach, cothrom agus trédhearcach i ndáil leis an ábhar sonraí.
35      Foráiltear le hAirteagal 6(1)(c) de RGCS go bhféadfadh próiseáil a bheith dleathach má tá, agus a mhéid is gá, chun oibleagáid dhlíthiúil a bhfuil an rialaitheoir faoina réir a chomhlíonadh. Faoi Airteagal 6(1)(e) den Rialachán sin, d’fhéadfadh próiseáil den sórt sin a bheith dleathach freisin nuair is gá an phróiseáil chun cúram a chur i gcrích a dhéantar ar mhaithe le leas an phobail nó i bhfeidhmiú údaráis oifigiúil atá dílsithe don rialaitheoir.
36      De réir Airteagal 6(2) de RGCS, féadfaidh na Ballstáit forálacha níos sonraí a choimeád ar bun nó a thabhairt isteach chun cur i bhfeidhm rialacha an Rialacháin seo a oiriúnú i ndáil le próiseáil chun pointí (c) agus (e) de mhír 1 den Airteagal sin a chomhlíonadh trí chinneadh níos cruinne a dhéanamh maidir le ceanglais shonracha don phróiseáil agus do na bearta eile chun próiseáil dhleathach agus chothrom a áirithiú lena n‑áirítear le haghaidh cásanna sonracha próiseála eile dá bhforáiltear i gCaibidil IX de RGCS.
37      Foráiltear le hAirteagal 6(3) RGCS go bhfuil an bunús leis an bpróiseáil dá dtagraítear in Airteagal 6(1)(c) agus (e) le sainiú, de réir mar a bheidh, le dlí an Aontais nó le dlí Ballstáit a bhfuil an rialaitheoir faoina réir. Ní mór don bhunús dlí ábhartha cuspóir a bheith ar mhaithe le leas an phobail agus comhréireach leis an aidhm dhlisteanach atá á saothrú leis. D’fhéadfadh forálacha sonracha a bheith sa bhunús dlí sin freisin chun cur i bhfeidhm rialacha RGCS a oiriúnú, amhail, inter alia, coinníollacha ginearálta lena rialaítear dlíthiúlacht na próiseála ag an rialaitheoir nó oibríochtaí próiseála agus nósanna imeachta próiseála, lena n‑áirítear bearta chun próiseáil dhleathach agus chothrom a áirithiú, amhail na bearta sin dá bhforáiltear i gcásanna sonracha próiseála eile, dá dtagraítear i gCaibidil IX de RGCS.
38      Ba cheart a thabhairt faoi deara freisin, maidir le rochtain phoiblí ar dhoiciméid oifigiúla, go bhforáiltear le hAirteagal 86 de RGCS, atá mar chuid de Chaibidil IX de, maidir le sonraí pearsanta atá i ndoiciméid oifigiúla a bhfuil seilbh ag údarás poiblí nó ag comhlacht poiblí nó comhlacht príobháideach orthu chun cúram a chur i gcrích a dhéantar ar mhaithe le leas an phobail, féadfaidh an t‑údarás nó an comhlacht iad a nochtadh, i gcomhréir le dlí an Aontais nó le dlí an Bhallstáit lena mbaineann, chun réiteach a dhéanamh idir rochtain phoiblí ar dhoiciméid oifigiúla agus an ceart go ndéanfar sonraí pearsanta a chosaint de bhun an Rialacháin seo.
39      Ní mór an tAirteagal sin a léamh i bhfianaise, ar an gcéad dul síos, aithris 4 de RGCS, ina luaitear, inter alia, nach ceart iomlán é an ceart go ndéanfar sonraí pearsanta a chosaint, ar an dara dul síos, d’aithris 154 den Rialachán sin, ónar léir, inter alia, gur féidir a mheas go bhfuil rochtain phoiblí ar dhoiciméid oifigiúla ar mhaithe le leas an phobail, agus, ar an tríú dul síos, den chásdlí ar dá réir a leanann prionsabal na trédhearcachta, mar a leanas ó Airteagail 1 agus 10 CAE agus ó Airteagal 15 CFAE, cuireann sé ar chumas na saoránach páirt níos dlúithe a ghlacadh sa phróiseas cinnteoireachta agus ráthaíonn sé go bhfuil dlisteanacht níos mó ag an riarachán agus go bhfuil sé níos éifeachtaí agus níos cuntasaí don saoránach i gcóras daonlathach (breithiúnas an 22 Samhain 2022, Luxembourg Business Registers, C‑37/20 agus C‑601/20, EU:C:2022:912, mír 60 agus an cásdlí dá dtagraítear).
40      Cé, mar is léir ó aithris 10 de RGCS, go bhfuil sé de chumhacht ag na Ballstáit forálacha náisiúnta a choinneáil nó a thabhairt isteach chun cur i bhfeidhm rialacha an Rialacháin sin a shonrú tuilleadh, ní mór dóibh, mar sin féin, a lánrogha a úsáid faoi na coinníollacha agus laistigh de na teorainneacha dá bhforáiltear leis an Rialachán sin agus, dá bhrí sin, ní mór dóibh reachtaíocht a rith ar bhealach nach mbainfear an bonn dá inneachar agus dá chuspóirí (féach, chuige sin, breithiúnas an 30 Márta 2023, Hauptpersonalrat der Lehrerinnen und Lehrer, C‑34/21, EU:C:2023:270, mír 59 agus an cásdlí dá dtagraítear).
41      Thairis sin, i gcomhréir le prionsabal na comhréireachta, ní mór do na Ballstáit a áirithiú nach bhfuil na hiarmhairtí praiticiúla, go háirithe de chineál eagraíochtúil, a eascraíonn as na ceanglais bhreise atá leagtha síos acu iomarcach (féach, chuige sin, breithiúnas an 21 Nollaig 2023, Krankenversicherung Nordrhein, C‑667/21, EU:C:2023:1022, mír 67).
42      Sa chás seo, d’fhéadfadh an phróiseáil atá i gceist sna príomhimeachtaí teacht faoi Airteagal 6(1)(c) agus (e) de RGCS, ós rud é go bhforchuirtear ar an rialaitheoir í le Dlí Uimh. 106/1999, i bhfeidhmiú cúraim a dhéantar ar mhaithe le leas an phobail arb é atá ann rochtain phoiblí ar dhoiciméid oifigiúla a áirithiú. I ndáil leis sin, tá comhthuiscint ann go gceanglaítear leis an dlí sin ar údaráis phoiblí faisnéis, lena n‑áirítear doiciméid oifigiúla, a nochtadh do na daoine a iarrann amhlaidh.
43      É sin ráite, i gcás ina bhfuil sonraí pearsanta san fhaisnéis a iarrtar, foráiltear leis an dlí sin nach féidir sonraí den sórt sin a nochtadh ach amháin i gcomhréir leis an reachtaíocht a bhaineann le cosaint na sonraí sin, lena n‑áirítear RGCS, mar a thugann an chúirt a rinne an tarchur faoi deara. Is léir ón ordú tarchuir go leagtar amach oibleagáidí breise i gcásdlí na cúirte a rinne an tarchur, sa bhreis ar na hoibleagáidí a leagtar síos go sainráite sa Rialachán sin. Ceanglaítear leis ar na húdaráis phoiblí an t‑ábhar sonraí a chur ar an eolas agus dul i gcomhairle leis sula rachaidh siad ar aghaidh le haon nochtadh de na sonraí sin.
44      Maidir le comhoiriúnacht an chásdlí náisiúnta, amhail an cásdlí atá i gceist sna príomhimeachtaí, le RGCS, ba cheart a thabhairt faoi deara, faoi na forálacha dá dtagraítear i míreanna 36 agus 37 den bhreithiúnas seo, go bhféadfaidh na Ballstáit forálacha sonracha a thabhairt isteach chun próiseáil dhleathach agus chothrom a áirithiú i gcásanna sonracha próiseála, amhail an phróiseáil dá dtagraítear in Airteagal 86 de RGCS. I ndáil leis sin, d’fhéadfadh cásdlí den sórt sin a bheith mar chuid den bhunús dlí don phróiseáil, de réir bhrí Airteagal 6(3) de RGCS.
45      Dá bhrí sin, ní chuirtear cosc le hAirteagal 6(1)(c) agus (e) de RGCS, i bprionsabal, ar chásdlí náisiúnta lena leagtar síos oibleagáid an t‑ábhar sonraí a chur ar an eolas agus dul i gcomhairle leis roimh aon nochtadh sonraí pearsanta a bhaineann leis nó léi. Tá oibleagáid den sórt sin de chineál lena n‑áirithítear próiseáil dhleathach, chothrom agus thrédhearcach i ndáil leis an ábhar sonraí sin, de réir bhrí Airteagal 5(1)(a) de RGCS, trína cheadú dó a thuairimí a chur in iúl maidir leis an nochtadh atá beartaithe. Dá bhrí sin, rannchuidíonn an oibleagáid sin leis an gcuspóir dá dtagraítear i mír 29 den bhreithiúnas seo a bhaint amach, agus ag an am céanna ceadaítear don údarás poiblí dul ar aghaidh, agus láneolas aige ar na fíorais, leis an réiteach a cheanglaítear le hAirteagal 86 de RGCS.
46      Mar sin féin, i bhfianaise an chásdlí dá dtagraítear i míreanna 40 agus 41 den bhreithiúnas seo, d’fhéadfadh cur i bhfeidhm iomlán na hoibleagáide sin srian díréireach a chur ar rochtain phoiblí ar dhoiciméid oifigiúla. D’fhéadfaí a shamhlú, ar chúiseanna éagsúla, go bhféadfadh sé a bheith dodhéanta an t‑ábhar sonraí a chur ar an eolas agus/nó dul i gcomhairle leis nó go mbeadh iarracht dhíréireach ag teastáil ina leith. I gcomhthéacs den sórt sin, dá mbeadh sé dodhéanta, sa chleachtas, an t‑ábhar sonraí sin a chur ar an eolas agus dul i gcomhairle leis chun údar a thabhairt le diúltú córasach d’aon nochtadh faisnéise a bhaineann leis an duine sin, d’eisiafaí aon iarracht chun na leasanna lena mbaineann a réiteach, cé go bhforordaítear réiteach den sórt sin go sainráite in Airteagal 86 de RGCS.
47      Sa chás seo, faoi réir fhíorú na cúirte a rinne an tarchur, is cosúil gur bhunaigh an Aireacht Sláinte a cinneadh gan an fhaisnéis uile a iarradh a nochtadh ar an dodhéantacht phraiticiúil sin amháin, gan aon iarracht a dhéanamh leasanna a réiteach.
48      I bhfianaise a bhfuil thuas, is é an freagra ar an dara ceist ná nach mór Airteagal 6(1)(c) agus (e) de RGCS, arna léamh i gcomhar le hAirteagal 86 den Rialachán sin, a léiriú sa chaoi nach gcuirtear cosc leis ar chásdlí náisiúnta lena gceanglaítear ar rialaitheoir, ar údarás poiblí é atá freagrach as réiteach a dhéanamh idir rochtain phoiblí ar dhoiciméid oifigiúla agus an ceart go ndéanfar sonraí pearsanta a chosaint, an duine nádúrtha lena mbaineann a chur ar an eolas agus dul i gcomhairle leis roimh nochtadh doiciméad oifigiúil ina bhfuil na sonraí sin, ar choinníoll nach féidir oibleagáid den sórt sin a chur chun feidhme agus nach n‑éilítear iarracht dhíréireach léi agus, dá bhrí sin, nach bhfuil srian díréireach ar rochtain phoiblí ar na doiciméid sin mar thoradh uirthi.
Costais
49      Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Chéad Dlísheomra) mar seo a leanas:
1.      Maidir le pointí 1 agus 2 d’Airteagal 4 de Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n‑aisghairtear Treoir 95/46/CE (an Rialachán Ginearálta maidir le Cosaint Sonraí),
ní mór léiriú a dhéanamh mar seo a leanas:
gurbh ionann céadainm, sloinne, síniú agus sonraí teagmhála duine nádúrtha a dhéanann ionadaíocht ar dhuine dlítheanach a nochtadh agus próiseáil sonraí pearsanta. Níl sé ábhartha go ndéantar an nochtadh sin chun an duine nádúrtha atá údaraithe chun gníomhú thar ceann an duine dhlítheanaigh sin a shainaithint, agus chun na críche sin amháin.
2.      Maidir le hAirteagal 6(1)(c) agus (e) de Rialachán 2016/679, arna léamh i gcomhar le hAirteagal 86 den Rialachán sin,
ní mór léiriú a dhéanamh mar seo a leanas:
nach gcuirtear cosc leis ar chásdlí náisiúnta lena gceanglaítear ar rialaitheoir, ar údarás poiblí é atá freagrach as réiteach a dhéanamh idir rochtain phoiblí ar dhoiciméid oifigiúla agus an ceart go ndéanfar sonraí pearsanta a chosaint, an duine nádúrtha lena mbaineann a chur ar an eolas agus dul i gcomhairle leis roimh nochtadh doiciméad oifigiúil ina bhfuil na sonraí sin, ar choinníoll nach féidir oibleagáid den sórt sin a chur chun feidhme agus nach n‑éilítear iarracht dhíréireach léi agus, dá bhrí sin, nach bhfuil srian díréireach ar rochtain phoiblí ar na doiciméid sin mar thoradh uirthi.
[Sínithe]
*      Teanga an cháis: an tSeicis.